แดด และ ลม กำลังเป็น แหล่งผลิตไฟฟ้า ถูกสุดในโลก
ในปัจจุบันตัวเลขนี้ได้เปลี่ยนไป อย่างไร ? ลงทุนแมนจะเล่าให้ฟัง
26 เม.ย. 2566

แดด และ ลม กำลังเป็น แหล่งผลิตไฟฟ้า ถูกสุดในโลก /โดย ลงทุนแมน
ที่ผ่านมา การเปลี่ยนไปใช้พลังงานสะอาด เช่น แสงอาทิตย์ และลม เพื่อทดแทนเชื้อเพลิงฟอสซิลที่เป็นตัวการทำให้เกิดภาวะโลกร้อน ยังทำได้ยาก เพราะมีต้นทุนที่สูงกว่ามาก
ปี 2014 ต้นทุนในการผลิตไฟฟ้า 1 เมกะวัตต์ จากก๊าซธรรมชาติ จะอยู่ที่ 2,362 บาท
ในขณะที่พลังงานแสงอาทิตย์ ซึ่งเป็นพลังงานที่เหมาะกับประเทศในแถบเส้นศูนย์สูตร เช่น ประเทศไทย มีต้นทุนอยู่ที่ 5,135 บาท ซึ่งมีราคาแพงกว่าก๊าซธรรมชาติเป็นเท่าตัว
แล้วในปัจจุบันตัวเลขนี้ได้เปลี่ยนไป อย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปัจจุบันไฟฟ้า ที่ถูกผลิตทั่วโลก มาจากเชื้อเพลิงประเภทฟอสซิล เช่น ก๊าซธรรมชาติ น้ำมัน และถ่านหิน เป็นเชื้อเพลิงหลัก
โดยถ้าเราไปดูสัดส่วนการใช้เชื้อเพลิงในการผลิตไฟฟ้าในโลกนี้ เกิดจาก
- พลังงานฟอสซิล 60.2%
เช่น ก๊าซธรรมชาติ และถ่านหิน
- พลังงานหมุนเวียน 21.5%
เช่น แสงอาทิตย์ น้ำ และลม
- พลังงานนิวเคลียร์ 18.2%
เป็นที่รู้กันว่าพลังงานฟอสซิล เป็นตัวการทำให้เกิดภาวะโลกร้อน แต่มีข้อดีคือ เป็นเชื้อเพลิงที่หาได้ง่าย และมีราคาถูก
แต่ปัญหาสิ่งแวดล้อม ก็นำมาสู่การรณรงค์ให้มีการลดการปล่อยก๊าซคาร์บอนไดออกไซด์ หลายประเทศจึงมีนโยบายการนำพลังงานจากธรรมชาติ เช่น ลม แสงอาทิตย์ น้ำ หรือขยะ มาเป็นพลังงานทดแทน
ปัญหาคือ พลังงานสะอาดเหล่านี้ ในอดีตมีต้นทุนที่แพงมากกว่าการใช้พลังงานประเภทฟอสซิลหลายเท่า
จึงทำให้หลาย ๆ ประเทศนั้น ต้องมีการจ่ายเงินสนับสนุนพลังงานสะอาด โดยให้ราคาที่สูงกว่าราคาตลาด เพื่อเป็นแรงจูงใจให้ภาคเอกชน หันมาผลิตไฟฟ้าจากพลังงานสะอาดมากขึ้น
แต่ในปัจจุบัน ต้นทุนในการผลิตไฟฟ้า ของพลังงานสะอาดนั้น ลดลงเป็นอย่างมาก และกำลังมีราคาถูกกว่าเชื้อเพลิงฟอสซิลอีกด้วย
โดยหากลองไปดูต้นทุนในการผลิตไฟฟ้า เฉลี่ยทั่วโลก ปริมาณ 1 เมกะวัตต์ ว่าจะมีต้นทุนเท่าไร พบว่า
ต้นทุนการผลิตไฟฟ้า ในปี 2014 
- ก๊าซธรรมชาติ 2,362 บาท
- ถ่านหิน 2,909 บาท
- พลังงานลมบนบก 2,841 บาท
- พลังงานลมชายฝั่ง 7,257 บาท
- พลังงานแสงอาทิตย์ 5,135 บาท
ต้นทุนการผลิตไฟฟ้า ในปี 2022
- ก๊าซธรรมชาติ 2,773 บาท
- ถ่านหิน 2,533 บาท
- พลังงานลมบนบก 1,575 บาท
- พลังงานลมชายฝั่ง 2,944 บาท
- พลังงานแสงอาทิตย์ 1,369 บาท
จากต้นทุนค่าพลังงานในอดีตเทียบกับปัจจุบัน จะเห็นได้ว่า ระยะเวลาเพียงแค่ 8 ปี พลังงานสะอาดอย่าง พลังงานแสงอาทิตย์ มีต้นทุนในการผลิตไฟฟ้าลดลงเกือบ 4 เท่าตัว แถมยังถูกกว่าเชื้อเพลิงประเภทฟอสซิลบ้างแล้ว
โดยปัจจัยที่ทำให้ราคาเชื้อเพลิงฟอสซิลสูงขึ้น เกิดจาก
กิจกรรมทางเศรษฐกิจที่ฟื้นตัวพร้อมกันในหลายประเทศทั่วโลก หลังจากช่วงล็อกดาวน์ ทำให้ความต้องการใช้พลังงานสูงขึ้นอย่างรวดเร็ว
และสงครามระหว่างรัสเซีย-ยูเครน ทำให้เกิดปัญหาการขนส่งเชื้อเพลิง โดยเฉพาะในทวีปยุโรป ส่งผลให้ราคา ถ่านหิน และก๊าซธรรมชาติ ที่เป็นเชื้อเพลิงหลักในการผลิตไฟฟ้า ปรับตัวสูงขึ้น
ส่วนปัจจัยที่ทำให้ต้นทุนพลังงานสะอาดมีราคาถูกลง ก็คือ เทรนด์ของโลก ที่หันมาใส่ใจเรื่องภาวะโลกร้อน โดยเฉพาะกลุ่มประเทศในสหภาพยุโรป ที่ประกาศลดการปล่อยก๊าซคาร์บอนไดออกไซด์เป็นศูนย์ ภายในปี 2050
หรือประเทศอื่น ๆ ที่ต่างก็ผลักดันให้ภาคเอกชนใช้พลังงานสะอาดกันมากขึ้น ทั้งการให้ผลประโยชน์ทางภาษี หรือจ่ายเงินอุดหนุนเพื่อลดต้นทุน
ส่งผลให้อุตสาหกรรมผลิตอุปกรณ์เพื่อสร้างพลังงานไฟฟ้าอย่าง แผงโซลาร์เซลล์ หรือกังหันลม ขยายตัว ทำให้เกิดการประหยัดต่อขนาด (Economies of Scale) ส่งผลให้อุปกรณ์เหล่านี้มีราคาถูกลงอย่างมาก
สอดคล้องกับในประเทศไทยเอง ที่ปัจจุบันเราจะเห็นหลายครัวเรือนเริ่มติดตั้งโซลาร์เซลล์กันมากขึ้น
เมื่อเทียบกับ 5 หรือ 10 ปีก่อน เราจะเห็นแค่โรงงานอุตสาหกรรมขนาดใหญ่เท่านั้น ที่จะมีการลงทุนติดตั้งโซลาร์เซลล์
อย่างไรก็ตาม หลายประเทศก็คงต้องมีการใช้พลังงานประเภทฟอสซิลอยู่ เนื่องจากเสถียรภาพและความมั่นคงในการจ่ายไฟฟ้า ให้กับประชาชนในประเทศ
 
เนื่องจากพลังงานทดแทนนั้น ยังคงมีข้อจำกัดในการใช้ เพราะขึ้นอยู่กับสภาพอากาศในช่วงนั้น ปัจจัยเหล่านี้ทำให้พลังงานที่ผลิตได้ อาจจะไม่เพียงพอต่อความต้องการในการใช้ไฟฟ้าของประชาชนในแต่ละช่วงเวลาได้
สุดท้ายนี้ หากในอนาคต เราสามารถผลิตไฟฟ้าด้วยพลังงานสะอาดได้มากขึ้น สิ่งที่เป็นประโยชน์ต่อเรา คงไม่ใช่แค่เรื่องของอากาศบริสุทธิ์ หรือลดภาวะโลกร้อนเท่านั้น
แต่ด้วยต้นทุนพลังงานสะอาดที่ถูกลง ก็จะช่วยให้ประชาชนของประเทศที่ใช้พลังงานสะอาด ประหยัดค่าไฟฟ้าได้เช่นกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-